**KÚPNA ZMLUVA**

**č. ....../2021**

uzavretá podľa § 409 a nasl. zákona č. 513/1991 Zb. (Obchodný zákonník) v znení neskorších predpisov

**Článok I.**

**Zmluvné strany**

**1.1 Kupujúci:**

Názov: V I K O spol. s r.o.

Sídlo: Považská Teplá 529, 017 05 Považská Bystrica

Štatutárny zástupca: Ing. Peter Ščotka, PhD., konateľ

IČO: 31584764

DIČ: 2020439223

IČ DPH: SK2020439223

Bankové spojenie: ČSOB a.s.

Číslo účtu: na refundáciu:

IBAN: SK88 7500 0000 0040 2456 7747 SWIFT/BIC: CEKOSKBX

Telefón:+421 903802302

E-mail: [pscotka@scotka.sk](mailto:pscotka@scotka.sk)

Právna subjektivita:zapísaný v Obchodnom registri Okresného súdu Trenčín, Oddiel:  Sro, Vložka 2301/R

(ďalej len „kupujúci“)

a

**1.2 Predávajúci:**

Obchodné meno:

Sídlo:

Zastúpený:

IČO:

DIČ:

IČ DPH:

Bankové spojenie:

Číslo účtu: IBAN:

SWIFT/BIC:

Telefón:

Právna subjektivita (ŽR,OR):

(ďalej len „predávajúci“)

(ďalej tiež ako „zmluvné strany“)

**Článok II.**

**Predmet zmluvy**

2.1 Predmetom tejto zmluvy je záväzok predávajúceho dodať kupujúcemu tovar špecifikovaný podľa množstva a druhu v prílohe č. 1 zmluvy, pričom predávajúci je povinný dodržať požiadavky a podmienky stanovené kupujúcim v dokumentoch k predmetu zákazky „*Inovácia produktového radu spoločnosti V I K O spol. s r.o. – CNC frézovacie centrum*“, previesť na kupujúceho vlastnícke právo k dodanému tovaru, záväzok kupujúceho prevziať tovar, a zaplatiť predávajúcemu dohodnutú kúpnu cenu podľa ponuky predávajúceho v rámci postupu verejného obstarávania. Súčasťou dodania je doprava na miesto dodania, inštalácia a uvedenie do prevádzky, ako aj zaškolenie obsluhy kupujúceho na prácu s predmetom zmluvy.

Predávajúci sa zaväzuje dodať predmet zmluvy za podmienok uvedených v tejto zmluve.

2.2 Predávajúci je úspešným uchádzačom v rámci prieskumu trhu, ktorý bol vykonaný k projektu „*Inovácia produktového radu spoločnosti V I K O spol. s r.o*.“ spolufinancovanému zo zdrojov Európskeho fondu regionálneho rozvoja v rámci Operačného programu Výskum a inovácie, Špecifický cieľ 3.3.1 Zvýšenie konkurencieschopnosti MSP vo fáze rozvoja.

2.3 Špecifikácia predmetu zmluvy podľa množstva a druhu je uvedená v prílohe č. 1 tejto zmluvy.

**Článok III.**

**Miesto dodania**

3.1 Miesto dodania: výrobná prevádzka spoločnosti V I K O spol. s r.o., Považská Teplá 529, 017 05 Považská Bystrica.

**Článok IV.**

**Kúpna cena**

4.1 Kúpna cena je stanovená podľa ponuky predávajúceho predloženej v rámci prieskumu trhu v súlade so zákonom č. 18/1996 Z. z. o cenách v znení neskorších predpisov a vyhláškou MF SR č. 87/1996 Z. z. v znení neskorších predpisov.

4.2 Kúpna cena zahŕňa všetky náklady predávajúceho spojené s dodaním predmetu zmluvy a prevodom vlastníckeho práva, vrátane nákladov na balenie, dopravu, zaškolenie obsluhy, uvedenie do prevádzky a pod.

4.3 Kúpna cena je maximálna a konečná.

4.4 Kúpna cena za predmet zákazky je:

|  |  |
| --- | --- |
| **Cena bez DPH:** | **,- €** |
| **% DPH:** | **,- €** |
| **Cena vrátane DPH:** | **,- €** |

Ak predávajúci je platiteľom dane z pridanej hodnoty, kúpna cena sa rozumie bez DPH, pričom Predávajúci vyúčtuje daň z pridanej hodnoty podľa právnych predpisov platných v čase dodania Predmetu zmluvy.

**Čl. V.**

**Lehota dodania predmetu zmluvy**

5.1 Predávajúci sa zaväzuje dodať tovar špecifikovaný v predmete tejto zmluvy v lehote podľa ponuky uchádzača, (maximálne do 7 mesiacov) odo dňa účinnosti zmluvy, pričom plánovaný deň dodania oznámi desať pracovných dní pred samotnou dodávkou tovaru. Na plnenie zmluvy bude predávajúci písomne vyzvaný kupujúcim, pričom kupujúci mu oznámi dátum účinnosti predmetnej zmluvy.

5.2 Kupujúci má nárok na zmluvnú pokutu vo výške 0,05 % z ceny nedodaného resp. neskoro dodaného tovaru za každý deň omeškania. Zaplatením zmluvnej pokuty nie je dotknutý nárok kupujúceho na náhradu škody.

5.3 V prípade, ak predmet zmluvy nebude dodaný ani v dodatočnej lehote určenej kupujúcim, má kupujúci nárok na odstúpenie od zmluvy ohľadom nedodaného predmetu zmluvy a nárok na náhradu škody vzniknutú nedodaním predmetu zmluvy.

**Článok VI.**

**Platobné podmienky**

6.1 Predmet zákazky bude spolufinancovaný z Operačného programu Výskum a inovácie prostredníctvom nenávratného finančného príspevku a z prostriedkov kupujúceho.

6.2 Kupujúci neposkytne preddavok na plnenie ani zálohové platby.

6.3 Splatnosť faktúry je do 60 dní od doručenia kupujúcemu. Predávajúci je oprávnený vystaviť faktúru až po dodávke predmetu zmluvy a jeho prevzatí prostredníctvom preberacieho / odovzdávacieho protokolu.

6.4 Faktúra vystavená predávajúcim musí obsahovať všetky náležitosti daňového dokladu v súlade s platnou právnou úpravou SR. V prípade, že daňový doklad nebude obsahovať tieto náležitosti, kupujúci má právo vrátiť ho na prepracovanie. V takomto prípade sa preruší lehota splatnosti a nová lehota splatnosti pre kupujúceho začne plynúť prevzatím daňového dokladu. Faktúra musí byť predložená v dvoch vyhotoveniach.

6.5 Prílohou faktúry vystavenej predávajúcim musí byť dodací list, preberací / odovzdávací protokol a doklad zo zaškolenia obsluhy.

**Článok VII.**

**Podmienky dodania a nadobudnutie vlastnícke práva**

7.1 Predávajúci je povinný dodať predmet zmluvy v množstve, kvalite a vyhotovení podľa podmienok uvedených v tejto zmluve. Tovar dodávaný predávajúcim je certifikovaný, schválený na dovoz a predaj v Slovenskej republike resp. v rámci Európskej únie, vyhovuje platným všeobecným normám, STN a všeobecne záväzným normám. Zároveň musí spĺňať všetky všeobecne záväznými právnymi predpismi a technickými normami stanovené požiadavky na akosť, kvalitu, funkčnosť a prevádzkyschopnosť, ako aj všetky bezpečnostné, požiarne, hygienické a zdravotné normy určené všeobecne záväznými právnymi predpismi a technickými normami. V prípade, že sa tak nestane, má predmet zmluvy vady.

7.2 Predávajúci je povinný predmet zmluvy špecifikovaný v prílohe č. 1 tejto zmluvy nainštalovať, uviesť do prevádzky a zaškoliť5 (piatich) poverených zamestnancov kupujúceho ohľadne obsluhy v rozsahu minimálne 15 hodín. O zaškolení spíšu oprávnení zástupcovia predávajúceho a kupujúceho záznam.

7.3 Predávajúci odovzdá predmet zmluvy protokolárne poverenému zástupcovi kupujúceho v mieste dodania prostredníctvom odovzdávacieho/preberacieho protokolu. Odovzdávací /preberací protokol musí okrem iného obsahovať špecifikáciu predmetu zmluvy, dátum dodania, výrobné čísla, mená a podpisy poverených zástupcov oboch zmluvných strán, záznam z prvej vonkajšej obhliadky predmetu zmluvy, súpis zjavných vád zistených na predmete zmluvy pri vonkajšej obhliadke. Odovzdávajúci/preberací protokol bude podkladom pre vyhotovenie faktúry. Povinnosťou predávajúceho je tiež vykonanie montážnej skúšky a revízie spolu s prvým zaškolením obsluhy.

7.4 Predávajúci je povinný odovzdať spolu s predmetom zmluvy doklady, ktoré sa naň vzťahujú, a sú potrebné na užívanie a výkon vlastníckeho práva, a to dodací list, protokol o inštalácii, vyhlásenie o zhode, návod obsluhu v slovenskom alebo českom jazyku v tlačenej podobe. Návod na obsluhu musí obsahovať najmä kapitoly: bezpečnosť, inštalácia, údržba, obsluha, zoznam dielov a elektroschémy. Súčasťou dokumentácia musí byť tiež návod na programovanie v slovenskom alebo českom jazyku na CD nosiči..

7.5 Vlastnícke právo k predmetu zmluvy prechádza na kupujúceho dňom riadneho splnenia záväzku, t.j. po protokolárnom odovzdaní a prebratí predmetu zmluvy a pripísaní kúpnej ceny na účet predávajúceho.

7.6 Predávajúci je povinný oznámiť kupujúcemu subdodávateľa resp. subdodávateľov vo forme zoznamu subdodávateľov, ktorá bude tvoriť prílohu č. 2 tejto zmluvy. V predmetnom zozname uvedie názov a sídlo subdodávateľov, údaje o osobe oprávnenej konať v mene subdodávateľa (meno, priezvisko, adresu pobytu, dátum narodenia).

7.7 Predávajúci je povinný oznámiť kupujúcemu akúkoľvek zmenu údajov subdodávateľa resp. subdodávateľov.

7.8 Pravidlá zmeny subdodávateľa / subdodávateľov. Ak má dôjsť k zmene subdodávateľa/subdodávateľov počas plnenia zmluvy je predávajúci povinný túto zmenu písomne oznámiť kupujúcemu vo forme návrhu zmeny subdodávateľa/subdodávateľov. V písomnom návrhu zmeny subdodávateľa /subdodávateľov predávajúci uvedie údaje o subdodávateľovi, údaje o osobe oprávnenej konať za subdodávateľa v rozsahu: meno a priezvisko, adresa pobytu, dátum narodenia. K návrhu priloží doklady preukazujúce splnenie podmienok účasti týkajúcich sa osobného postavenia určené v príslušnej Výzve na predkladanie ponúk, nakoľko nový subdodávateľ resp. subdodávatelia musia spĺňať podmienky účasti týkajúce sa osobného postavenia určené vo Výzve na predkladanie ponúk, musia mať oprávnenie dodávať tovar uskutočňovať stavebné práce alebo poskytovať službu vo vzťahu k tej časti predmetu zákazky, ktorú majú plniť. Kupujúci overí navrhovaného subdodávateľa/subdodávateľov z hľadiska splnenia určených podmienok v lehote piatich pracovných dní od dňa doručenia návrhu zmeny subdodávateľa/ subdodávateľov. V prípade, ak vyhodnotí subdodávateľa resp. subdodávateľov ako spĺňajúcich stanovené podmienky umožní vykonať zmenu subdodávateľa/subdodávateľov predávajúceho v prílohe č. 2 Kúpnej zmluvy odo dňa schválenia zmeny kupujúcim. V opačnom prípade, teda ak subdodávateľ nespĺňa stanovené podmienky k zmene nedôjde.

7.9 Predávajúci je povinný dodať kupujúcemu predinštalačnú dokumentáciu, ktorá bude obsahovať požiadavky na základy, zdvíhacie zariadenie a energetické zdroje. Požiadavky uvedené v predinštalačnej dokumentácii má zabezpečiť kupujúci na svoje náklady pred dodávkou predmetu zmluvy resp. pri jeho inštalácii. Kupujúci je povinný zaistiť podmienky, ktoré sú potrebné k dodaniu, montáži a prevádzke predmetu zmluvy.

7.10 Predávajúci je povinný udržiavať poriadok na mieste dodania predmetu zmluvy počas dodávania predmetu zmluvy, jeho montáži či inštalácii. Tiež je predávajúci povinný zaistiť dodržiavanie zákonných ako aj iných povinností vyplývajúcich z právnych predpisov o požiarnej ochrane a z právnych predpisov o ochrane zdravia pri práci voči svojim zamestnancom.

**Článok VIII**

**Záručná doba, zodpovednosť za vady**

8.1 Predávajúci je povinný dodať tovar, ktorý ku dňu prevzatia bude v jeho výlučnom vlastníctve a nebude zaťažený žiadnymi právami tretích osôb.

8.2 Záručná doba na predmet zmluvy je stanovená na 24 mesiacov a začne plynúť odo dňa jeho prevzatia podľa odovzdávacieho/preberacieho protokolu. Záručná doba neplynie po dobu, po ktorú kupujúci nemôže užívať predmet zmluvy pre jeho vady, za ktoré zodpovedá predávajúci.

Zárukou preberá predávajúci zodpovednosť najmä za to, že predmet zmluvy bude po dojednanú dobu spôsobilý na užívanie na dojednaný účel a bude bez vád. Predávajúci bude na vlastné náklady zabezpečovať záručný servis predmetu zmluvy.

8.3 Ak predávajúci poruší povinnosti stanovené v ustanovení § 420 Obchodného zákonníka, predmet zmluvy má vady. Za vady tovaru sa považuje aj dodanie iného tovaru ako určuje zmluva, a vady v dokladoch potrebných na užívanie tovaru.

8.4 Predávajúci zodpovedá za vadu, ktorú má predmet zmluvy v okamihu, keď prechádza nebezpečenstvo škody na predmete zmluvy na kupujúceho, aj keď sa vada stane zjavnou až po tomto čase. Povinnosti predávajúceho vyplývajúce zo záruky za akosť predmetu zmluvy tým nie sú dotknuté. Predávajúci nezodpovedá za vady predmetu zmluvy spôsobené neodbornou manipuláciou v rozpore s návodom na obsluhu, prípadne násilným zásahom do predmetu zmluvy.

8.5 Predávajúci je povinný počas záručnej doby bezplatne odstrániť vady predmetu zmluvy.

Nahlásenie vady kupujúcim musí byť písomné, a to e-mailom na adresu predávajúceho ................... (uvedie predávajúci). Kupujúci musí nahlásenie vady urobiť bez zbytočného odkladu po jej zistení. Predávajúci je povinný doručiť kupujúcemu do 24 hodín po doručení reklamácie oznámenie o prijatí reklamácie. Následne sa predávajúci zaväzuje vybaviť reklamáciu do 24 hodín po zaslaní oznámenia o prijatí reklamácie. Na základe vybavenia reklamácie sa buď reklamácia zamietne alebo uzná, pričom sa odstráni vada resp. vady. S odstránením vady začne predávajúci bezodkladne, avšak najneskôr do 24 hodín od vybavenia reklamácie. Ak nie je možné odstrániť reklamovanú vadu do 24 hodín, tak je predávajúci povinný odstrániť reklamovanú vadu v zmluvnými stranami dohodnutom termíne. Odstránením vady sa rozumie oprava vadného tovaru, aby bol v prevádzkyschopnom stave v takom rozsahu a kvalite ako pred vznikom vady.

8.6 V prípade ak predávajúci reklamovanú vadu neodstráni v určenej lehote, kupujúci má právo dať reklamovanú vadu odstrániť tretej osobe a predávajúci je povinný zaplatiť kupujúcemu všetky náklady, ktoré vznikli kupujúcemu v súvislosti s odstránením vady(náklady na opravu vady; náklady v súvislosti s prerušením výroby, ak k nej pre vadu došlo). Tento zásah tretej osoby nemá vplyv na plynutie záručnej doby predávajúcim, t. z. odstránenie vady treťou osobou je považované za odstránenie vady predávajúcim.

8.7 Predávajúci odstráni vadu predmetu zmluvy, ak je odstrániteľná. V prípade, ak je vada neodstrániteľná dodá náhradný tovar za vadny tovar. Dodanie náhradného tovaru musí predávajúci zabezpečiť v lehote dvoch pracovných dní po identifikácii vady ako neodstrániteľnej, v opačnom prípade má kupujúci nárok na zmluvnú pokutu vo výške 5 000 EUR za každý deň omeškania s dodávkou náhradného tovaru. Tým nie je dotknutý nárok kupujúceho na náhradu škody.

8.8 Kupujúci môže uplatniť reklamáciu do posledného dňa záručnej doby. Pokiaľ bude reklamácia odoslaná predávajúcemu v posledný deň záručnej doby považuje za uplatnenú v záručnej dobe.

**Článok IX.**

**Zmluvné pokuty a sankcie**

9.1 Zmluvná pokuta je stanovená vo výške 0,01 % z dlžnej čiastky za každý deň omeškania, ak bude kupujúci v omeškaní so splatnosťou faktúry.

**Článok X.**

**Ukončenie zmluvy**

10.1 Zmluvné strany majú právo ukončiť zmluvu:

a) odstúpením od zmluvy na základe dôvodov uvedených v čl. XI. tejto zmluvy,

b) dohodou zmluvných strán.

**Článok XI.**

**Odstúpenie od zmluvy**

11.1 Zmluvné strany môžu odstúpiť od zmluvy z dôvodov na odstúpenie uvedených pre danú zmluvnú stranu v tejto zmluve a z dôvodov podľa § 344 a nasl. zákona č. 513/1991 Zb. v znení neskorších predpisov (Obchodného zákonníka).

11.2 Odstúpenie od zmluvy musí odstupujúca zmluvná strana písomne oznámiť druhej zmluvnej strane.

11.3 Kupujúci má právo odstúpiť od zmluvy z dôvodu neodovzdanie predmetu zmluvy predávajúcim v lehote dodania uvedenej v čl. V. bode 5.1.

11.4 Kupujúci je oprávnený odstúpiť od zmluvy pre podstatné porušenie zmluvy.

Za podstatné porušenie zmluvy sa považujú tieto skutočnosti:

- dodávka tovaru predávajúcim v rozpore s dohodnutými podmienkami tejto zmluvy,

- dodávka tovaru, ktorý nespĺňa požiadavky kupujúceho špecifikované v prílohe č. 1 tejto zmluvy.

11.5 Kupujúci môže odstúpiť od zmluvy uzavretej s predávajúcim, ktorý nebol v čase uzavretia zmluvy zapísaný v registri partnerov verejného sektora alebo ak bol vymazaný z registra partnerov verejného sektora.

**Článok XII.**

**Náhrada škody, právne vzťahy a dôsledky neplnenia zmluvy**

12.1 Každá zo zmluvných strán má nárok na náhradu škody vzniknutej v dôsledku porušenia záväzku druhou zmluvnou stranou, a to v zmysle § 469 a nasl. ustanovení Obchodného zákonníka.

12.2 Kupujúci si uplatní náhradu škody v prípade, ak predávajúci nedodá predmet zmluvy počas stanovenej lehoty dodania, nakoľko lehotu dodania nie je možné predĺžiť. Výška náhrady škody je 50 000,- EUR. Týmto nie je dotknuté právo kupujúceho na odstúpenie od zmluvy.

**Článok XIII.**

**Riešenie sporov, spoločné a záverečné ustanovenia**

13.1 Práva a povinnosti zmluvných strán vyplývajúcich z tejto zmluvy sa riadia ustanoveniami tejto zmluvy. Práva a povinnosti zmluvných strán touto zmluvou neupravené sa riadia ustanoveniami Obchodného zákonníka a podporne ustanoveniami Občianskeho zákonníka v znení ich zmien a doplnkov.

13.2 Všetky spory vyplývajúce z plnenia tejto zmluvy, budú zmluvné strany riešiť predovšetkým dohodou a vzájomným rokovaním. V prípade, ak k tejto dohode nedôjde, bude spor predložený k rozhodnutiu príslušného všeobecného súdu podľa sídla žalovaného, v zmysle príslušných ustanovení Civilného sporového poriadku.

13.3 Zmluvu môžu zmluvné strany meniť len písomnými obojstranne odsúhlasenými a podpísanými dodatkami.

13.4 Zmluvné strany, zhodne každá vyhlasuje, že je plne spôsobilá a oprávnená na tento právny úkon, že nikoho neuviedla do omylu a ustanovenia tejto zmluvy obsahujú ich slobodnú, vážnu, určitú a zrozumiteľnú vôľu, prejavenú bez tiesne alebo nápadne nevýhodných podmienok. Zmluva je právoplatná podpisom oboch zmluvných strán. Zmluvné strany zhodne vyhlasujú, že si túto zmluvu pozorne prečítali, jej obsahu porozumeli a na znak ich súhlasu so všetkými jej ustanoveniami ju podpisujú.

13.5 Predávajúci sa zaväzuje strpieť výkon kontroly / auditu súvisiaceho s dodávaným tovarom kedykoľvek počas platnosti a účinnosti zmluvy, a to oprávnenými osobami a poskytnúť všetku potrebnú súčinnosť.

Oprávnené osoby na výkon kontroly/auditu sú najmä:

a) Ministerstvo školstva, vedy, výskumu a športu SR (ďalej len „MŠVVaŠ SR) a ním poverené osoby,

b) Útvar vnútorného auditu a nimi poverené osoby,

c) Najvyšší kontrolný úrad SR, Úrad vládneho auditu, Certifikačný orgán a nimi poverené osoby,

d) Orgán auditu, jeho spolupracujúce orgány a osoby poverené na výkon kontroly/auditu,

e) Splnomocnení zástupcovia Európskej Komisie a Európskeho dvora audítorov,

f) Orgán zabezpečujúci ochranu finančných záujmov EÚ,

g) Osoby prizvané orgánmi uvedenými v písm. a) až f) v súlade s príslušnými právnymi predpismi SR a právnymi aktmi EÚ.

Vo všetkých zmluvách so subdodávateľmi je predávajúci povinný uviesť obdobné ustanovenie.

13.6 Zmluva nadobúda platnosť dňom podpisu obidvoch zmluvných strán. Zmluva nadobudne účinnosť po splnení odkladacej podmienky. Odkladacia podmienka spočíva v schválení procesu verejného obstarávania počas kontroly vykonanej poskytovateľom NFP.

13.7 Neoddeliteľnou súčasťou zmluvy sú Prílohy č. 1a č. 2

13.8 Táto zmluva sa vyhotovuje v štyroch rovnopisoch, z ktorých dve vyhotovenia obdrží kupujúci a dve predávajúci.

13.9 Pre doručovanie písomností medzi zmluvnými stranami sa použije primerane ustanovenie § 106 ods. 1 písm. b) v spojení s § 112 Civilného sporového poriadku.

Kupujúci: Predávajúci:

Považská Bystrica, dňa ................ ................................., dňa ...............

.................................................... ...................................................

**V I K O spol. s r.o.**

Ing. Peter Ščotka, PhD.

konateľ spoločnosti

Prílohy:

č. 1: Špecifikácia predmetu zmluvy

č. 2: Zoznam subdodávateľov

Príloha č.1 k návrhu Kúpnej zmluvy

**Špecifikácia predmetu zákazky**

CNC frézovacie centrum – 1 ks

|  |  |  |  |  |
| --- | --- | --- | --- | --- |
| **Celok** | **Parameter** | **MJ** | **Požadovaná hodnota** | **Hodnota parametra predkladateľa ponuky** |
| CNC frézovacie centrum | Možnosť načítať výkres v DXF formáte | [áno/nie] | áno |  |
| Diálogové programovanie | [áno/nie] | áno |  |
| Systém teplotnej stabilizácie | [áno/nie] | áno |  |
| Hmotnosť | [kg] | Min. 7300 |  |
| Hmotnosť | [kg] | Max. 7800 |  |
| Výška | [mm] | Max. 3000 |  |
| Šírka | [mm] | Max. 2600 |  |
| Hĺbka | [mm] | Max. 3300 |  |
| Maximálne zaťaženie stola | [kg] | Min. 850 |  |
| Rozsah otáčok | [ot/min.] | Min. 14 000 |  |
| Výkon motora | [kW] | Min. 18 |  |
| Krútiaci moment | [Nm] | Min. 195 |  |
| Počet nástrojových miest | - | Min. 31 |  |
| Objem nádrže chladiacej kvapaliny | [L] | Min. 210 |  |
| Ďalšie súčasti hodnoty obstarávaného zariadenia | Doprava stroja na miesto prevádzky: **Považská Teplá 529, 01705 Považská Bystrica** | [áno/nie] | áno |  |
| Osadenie zariadenia | [áno/nie] | áno |  |
| Zapojenie zariadenia | [áno/nie] | áno |  |
| Skúšobná prevádzka | [áno/nie] | áno |  |
| Prevedenie zodpovedajúcej požiadavkám „CE“ | [áno/nie] | áno |  |
| Návod na obsluhu a údržbu stroja v slovenskom alebo českom jazyku | [áno/nie] | áno |  |
| Vstupné (prvé) zaškolenie obsluhy v rozsahu min. 30 hodín pre 5 členov obsluhy | [áno/nie] | áno |  |
| **Výrobca a označenie stroja:** | |  | | |

V ..................................... dňa .................. 2021

....................................................

Meno a priezvisko, podpis

oprávnenej osoby predávajúceho

Príloha č. 2 k návrhu Kúpnej zmluvy

**Zoznam subdodávateľov**

**Predmet zákazky:** *Inovácia produktového radu spoločnosti V I K O spol. s r.o. – CNC frézovacie centrum*

|  |  |  |
| --- | --- | --- |
| *Navrhovaný subdodávateľ* | *Predmet subdodávky* | *Podiel subdodávky* |
|  |  |  |
|  |  |  |

|  |  |
| --- | --- |
| ***Osoba oprávnená konať za subdodávateľa*** \* | |
| *Meno a priezvisko*: |  |
| *Adresa pobytu:* |  |
| *Dátum narodenia:* |  |

\**vyplní len úspešný uchádzač k podpisu zmluvy*

V .................. dňa ..............

......................................................................

Meno a priezvisko, podpis

oprávnenej osoby predávajúceho